**VŠEOBECNE ZÁVÄZNÉ NARIADENIE**

**Obce Lokca č. 1/2015**

**o poskytnutí dotácie právnickým a fyzickým osobám poskytujúcim**

**voľnočasové aktivity pre deti a mládež**

Obecné zastupiteľstvo obce Lokca vo veciach územnej samosprávy v zmysle § 6 ods. 1 zákona č. 369/1990 Zb. o obecnom zriadení v znení neskorších predpisov a ustanovenia §7 ods. 4 zákona č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov sa uznieslo na tomto všeobecne záväznom nariadení o poskytovaní príspevkov právnickým a fyzickým osobám poskytujúcim voľnočasové aktivity pre deti a mládež s trvalým pobytom v obci Lokca.

**§ 1**

**Všeobecné ustanovenia**

Obec Lokca môže podľa tohto nariadenia a v nadväznosti na schválený rozpočet Slovenskej republiky v súvislosti s rozdelením výnosu dane z príjmov z fyzických osôb pre obce a VÚC, ktorý bude obsahovať prerozdelenú čiastku pre deti vo veku od 5 do 15 rokov s trvalým pobytom v obci a schválený rozpočet obce na príslušný rok poskytnúť príspevky oprávneným právnickým a fyzickým osobám, ktoré poskytujú voľnočasové aktivity pre deti a mládež s trvalým pobytom v obci Lokca.

**§2**

**Podmienky poskytovania príspevkov**

1. Obec môže poskytnúť príspevok na voľnočasové aktivity detí a mládeže vo veku od 5 do 30 rokov zamerané na záujmovo-umeleckú činnosť, záujmovo-vzdelávaciu činnosť, rozvoj technických zručností, voľnočasové športové aktivity na základe žiadosti právnickej alebo fyzickej osoby.
2. Žiadosť musí obsahovať:
	1. presnú adresu žiadateľa
	2. podpis oprávnenej osoby
	3. názov a účel poskytnutia príspevku
	4. termín, rozsah a miesto konania aktivity
	5. údaje o zapojených deťoch (meno a priezvisko, adresa).
3. Každá právnická osoba, záujmové združenie a pod., doloží k žiadosti doklad o registrácií (kópiu), resp. záujmového združenia ( registračný list - kópiu) s výnimkou mesta alebo obce.
4. Každá fyzická osoba predloží doklad totožnosti.

**§ 3**

**Posudzovanie žiadostí**

1. Žiadosti na poskytnutie príspevku rozpočtu obce posudzuje obecné zastupiteľstvo. Ak ide o dlhodobejšie alebo opakované aktivity, obecné zastupiteľstvo posúdi žiadosť až po prerokovaní s rodičmi detí. Rodičia overia pobyt dieťaťa vo voľnočasovej aktivite.
2. Individuálne a jednorazové aktivity posúdi obecné zastupiteľstvo podľa povahy veci.
3. Žiadosti na podporu celoročnej činnosti žiadateľa treba odovzdať do 31. januára príslušného roka, vo výnimočných prípadoch so súhlasom starostu obce aj v neskoršom termíne.
4. Žiadosti na podporu samostatných projektov a podujatí predkladajú žiadatelia priebežne počas celého roka.

**§ 4**

**Kritéria pre poskytovanie príspevkov**

1. Pri posudzovaní žiadostí o príspevok z rozpočtu obce sa zohľadňujú najmä tieto kritéria:
2. Oblasť záujmovo-umelecká činnosť
	* vytváranie všestranných podmienok pre rozvoj záujmovo umeleckej činnosti,
	* podpora činnosti ochotníckych súborov,
	* organizovanie festivalov, mládežníckych podujatí a iných akcií majúcich vzťah k obci,
3. Oblasť voľnočasových športových aktivít
	* rozvoj masovej a rekreačnej telesnej výchovy,
	* podpora výkonnostného športu, organizovanie športových súťaží,
	* rozvoj turistiky a výchova detí v poznaní prírody.
4. Oblasť záujmovo-vzdelávacia
	* na netradičnú mimoškolskú činnosť a prácu s deťmi a mládežou na úrovni materských a základných škôl,
	* na etickú a mravnú výchovu mladej generácie,
	* podporu talentov,
	* na ekologické výchovné projekty smerujúcu k poznaniu a ochrane prírody
5. Oblasť technických zručností,
	* tvorivé dielne, aktivity technického smeru

**§ 5**

**Poskytovanie príspevkov**

1. O žiadosti o pridelení príspevku z rozpočtu obce podľa čl. 4 tohto nariadenia rozhodne :

 a) starosta obce do výšky 50,- €

 b) obecné zastupiteľstvo nad 50,- €

1. Po schválení príspevku uzavrie obec so žiadateľom písomnú dohodu o poskytnutí príspevku, resp. dotácie, v ktorej sa určí termín a podmienky zúčtovania.
2. V prípade, že právnická alebo fyzická osoba nedodrží účel a podmienky stanovené v dohode, je povinná príspevok, resp. dotáciu obci vrátiť.
3. Príspevok na podporu celoročnej činnosti môže obec vyplatiť v niekoľkých splátkach

v hotovosti alebo bezplatným spôsobom na účet.

1. Výšku príspevku na základe jednotlivých žiadostí obec upraví podľa svojich finančných možností.

**§ 6**

**Prechodné ustanovenie**

Žiadosti na podporu celoročnej činnosti žiadateľa pre rok 2015 treba odovzdať do 28. 2. 2015.

**§ 7**

**Záverečné ustanovenie**

1. Obecné zastupiteľstvo Obce Lokca sa na tomto všeobecne záväznom nariadení uznieslo a schválilo ho dňa 13.2.2015
2. Všeobecne záväzné nariadenie č. 1/2015 nadobúda účinnosť 15 dňom po zverejnení na úradnej tabuli.

 Ing. Miroslav Valčičák

 starosta obce

Vyvesené: 16.2.2015

Zvesené: 5.3.2015